Fees maak mense bewus van kindermolestering | Maroela Media
Daar is tekens wanneer jou kind 'n slagoffer van seksuele geweld is, maar ouers kyk hierdie gevaartekens steeds te maklik mis. Dit is waarom Jaco Herbst die Cloud 9-projek begin het met 'n fees wat poog om ouers bewus te maak hiervan.
Herbst het eerstehandse ervaring van hierdie soort seksuele geweld. Daarom het hy nou by Operasie Cloud 9 betrokke geraak, wat spesifiek op die been gebring is om die seksuele uitbuiting van kinders aanlyn te ondersoek.
'n Bewusmakingsfees, wat op 8 Oktober by die Weltevrede Leeuplaas in Heilbron plaasvind, sluit verskeie bewusmakingspraatjies in. Die praatjies sal fokus op kinderpornografie en -verkragtiging. Daar sal ook 'n selfverdedigingspraatjie wees. Die spreker vir die geleenthede is kaptein Veronica Banks.
Die fees is ook 'n familiedag met sangers soos Symphony, Chrizaan, Sean Miles, David de Wet, Danni Veralle en Celeste. Daar sal verskeie stalletjies met eet- en drinkgoed wees en 'n gelukstrekking met groot pryse. Die verrigtinge begin om 10:00 en duur tot 22:00; die toegangsgeld beloop R50 per volwassene en R20 per laerskoolkind. Die volle opbrengs van die fees word aan die Sexual Assault Clinic geskenk.